钦定古今图书集成/明伦汇编/官常典/第780卷 > 袁聿修〈子知礼〉
## 钦定古今图书集成/明伦汇编/官常典/第780卷 > 袁聿修〈子知礼〉

按《北齐书》本传，“聿修，字叔德，陈郡阳夏人，魏中书令
翻之子也。出后叔父跃。七岁遭丧，居处礼度，有若成
人。九岁，州辟主簿。性深沉，有鉴识，清净寡欲，与物无竞，深为尚书崔休所知赏。魏太昌中，释褐太保、开府
西阁祭酒。年十八，领本州中正，寻兼尚书度支郎，仍
历五兵、左民郎中。武定末，太子中舍人。天保初，除太
子庶子，以本官行博陵太守，数年，大有声绩，远近称
之。八年，兼太府少卿，寻转大司农少卿，又除太常少
卿。皇建二年，遭母忧去职。寻诏复前官，加冠军、辅国
将军，除吏部郎中。未几，迁司徒左长史，加骠骑大将
军”，领兼御史中丞，司徒录事参军。参军卢思道私贷
库钱四十万，娉太原王义女为妻，而王氏已先纳陆
孔文礼，娉为定。聿修坐为首寮，又是国之司宪，知而
不劾，被责免中丞。寻迁秘书监。天统中，诏与赵郡王
叡等议定五礼，出除信州刺史，即其本乡也。时人荣
之。为政清靖，不言而治，长吏以下，爰逮鳏寡孤幼，皆
得其欢心。武平初，御史普出，过诣诸州，梁、郑、兖、豫，疆
境连接，州之四面，悉“有举劾，御史竟不到信州”，其见
知如此。及解代还京，民庶道俗，追别满道，或将酒脯，
涕泣留连，竟欲远送。既盛暑，恐其劳弊，往往为之驻
马，随举一酌，示领其意，辞谢令还。还京后，州民郑播
宗等七百馀人请为立碑，敛缣布数百疋，托中书侍
郎李德林为文，以纪功德。府省为奏，敕报许之。寻除
都官尚书，仍领本州中正，转兼吏部尚书、仪同三司
尚书，寻即真。聿修少平和温润，素流之中，最有规检。
以名家子历任清华，时望多相器待，许其风监。在郎
署之日，值赵彦深为水部郎中，同在一院，因成交友。
彦深后被沙汰停秩，门生藜藿，聿修犹以故情，存问
来往。彦深任用，铭戢甚深。虽人才无愧，盖亦由其接
引。为吏部尚书以后，自以物望得之。初，冯子琮以仆
射摄选，婚嫁相寻，聿修常非笑之，语人云：“冯公营婚，
日不暇给，及自居选曹，亦不能免。”时论以为地势然
也。在官廉谨，当时少匹。魏、齐世台郎，多不免交通饟
遗，聿修在尚书十年，未曾受升酒之馈。尚书邢邵与
聿修旧款，每于省中语戏，常呼聿修为清郎。大宁初，
聿修以太常少卿出使巡省，仍命考校官人得失。经
历兖州，时邢邵为兖州刺史，别后遣送白䌷为信，聿
修退，䌷不受，与邢书云：“今日仰遇，有异常行。瓜田李
下，古人所慎。多言可畏，譬之防川。愿得此心，不贻厚
责。”邢亦忻然领解。报书云：“一日之赠，率尔不思。老夫
忽忽，意不及此。敬承来旨，吾无间然。弟昔为清郎，今
日复作清卿矣。”及在吏部，属政塞道丧，若违忤要势，
即恐祸不旋踵。虽以清白自守，犹不免请谒之累。齐
亡入周，授仪同大将军、吏部下大夫。大象永，除东京
司宗中大夫。隋开皇初，加上仪司，迁东京都官尚书。
东京废，入朝，又除都官尚书。二年，出为熊州刺史，寻
卒，年七十二。子知礼，武平末仪同开府参军事。隋开
皇中侍御史，历尚书民部、考功侍郎。大业初，卒于太
子中舍人。